ddrg/super_eurlex huggingface dataset:
C 95/4

ET

Euroopa Kohtu (kaheksas koda) 13. detsembri 2021. aasta määrus (Tribunal Arbitral Tributário (Centro de Arbitragem Administrativa – CAAD) eelotsusetaotlus – Portugal) – VX versus Autoridade Tributária e Aduaneira

(Kohtuasi C-224/21) (1)

(Eelotsusetaotlus - Euroopa Kohtu kodukorra artikkel 99 - Otsene maksustamine - Kinnisvaratulu maksustamine - ELTL artiklid 63 ja 65 - Kapitali vaba liikumine - Diskrimineerimine - Suurem maksukoormus mitteresidentide kinnisvaratulu puhul - Võimalus valida residentidega sama maksustamise kord)

(2022/C 95/06)

Kohtumenetluse keel: portugali

Eelotsusetaotluse esitanud kohus

Tribunal Arbitral Tributário (Centro de Arbitragem Administrativa – CAAD)

Põhikohtuasja menetluse pooled

Kaebaja: VX

Vastustaja: Autoridade Tributária e Aduaneira

Resolutsioon

ELTL artiklit 63 ja artikli 65 lõiget 1 tuleb tõlgendada nii, et nendega on vastuolus füüsilise isiku tulumaksu alased liikmesriigi õigusnormid, mis näevad selles liikmesriigis asuva kinnisvara müügist saadud tulu puhul süstemaatiliselt mitteresidentide jaoks ette suurema maksukoormuse kui see, mida kohaldataks sama tüüpi tehingu puhul residentide saadud tulu suhtes, ja seda vaatamata mitteresidentidele pakutud võimalusele valida residentidele kohaldatav maksustamise kord.

(1) ELT C 252, 28.6.2021.
Euroopa Kohtu (kaheksas koda) 16. mai 2022. aasta määrus (Landgericht Kölni eelotsusetaotlus – Saksamaa) – RV

(Kohtuasi C-724/21) (1)

(Eelotsusetaotlus - Euroopa Kohtu kodukorra artikkel 99 - Liidu kodakondsus - ELTL artikkel 21 - Vabadus liikuda ja elada liikmesriikide territooriumil - Alaealise rahvusvahelise röövi puhul ette nähtud spetsiifiline kriminaalkaristus - Piirang - Lapse kaitse - Proportsionaalsus)

(2022/C 266/10)

Kohtumenetluse keel: saksa

Eelotsusetaotluse esitanud kohus

Landgericht Köln

Põhikohtuasja menetluse pooled

Süüdistatav: RV

Menetluses osales: Staatsanwaltschaft Köln

Resolutsioon

ELTL artiklit 21 tuleb tõlgendada nii, et sellega on vastuolus liikmesriigi õigusnorm, milles on ette nähtud, et kui lapsevanem viib lapse talle määratud erieestkostja juurest ära, et ta välisriiki viia, on tegemist kriminaalkorras karistatava teoga ka juhul, kui see ei leia aset vägivalda kasutades, tõsise kahjuga ähvardades või kavalusega, samas siis, kui laps asub esimesena nimetatud liikmesriigi territooriumil, karistatakse samasuguse teo eest ainult juhul, kui see leiab aset vägivalda kasutades, tõsise kahjuga ähvardades või kavalusega.

(1) Saabumise kuupäev: 30.11.2021.
Euroopa Kohtu (kaheksas koda) 17. mai 2022. aasta määrus (Supremo Tribunal Administrativo eelotsusetaotlus – Portugal) – Estaleiros Navais de Peniche SA versus Município de Aveiro, Navaltagus – Reparação e Construção Naval SA ja Navalrocha – Sociedade de Construção e Reparações Navais SA

(Kohtuasi C-787/21) (1)

(Eelotsusetaotlus - Euroopa Kohtu kodukorra artikkel 99 - Asjade ja ehitustööde riigihangete vaidlustusmenetlused - Direktiiv 89/665/EMÜ - Artikli 1 lõige 3 - Põhjendatud huvi - Vaidlustamisõigus - Pakkuja, kes on hankemenetlusest välja jäetud hankija lõpliku otsusega, sest ta jättis vaidlustamata kõik oma pakkumuse tagasilükkamise alused - Põhjendatud huvi puudumine)

(2022/C 257/19)

Kohtumenetluse keel: portugali

Eelotsusetaotluse esitanud kohus

Supremo Tribunal Administrativo

Põhikohtuasja menetluse pooled

Kassaator: Estaleiros Navais de Peniche SA

Vastustajad: Município de Aveiro, Navaltagus – Reparação e Construção Naval SA ja Navalrocha – Sociedade de Construção e Reparações Navais SA

Resolutsioon

Nõukogu 21. detsembri 1989. aasta direktiivi 89/665/EMÜ riiklike tarne- ja ehitustöölepingute sõlmimise läbivaatamise korra kohaldamisega seotud õigus- ja haldusnormide kooskõlastamise kohta, mida on muudetud Euroopa Parlamendi ja nõukogu 11. detsembri 2007. aasta direktiiviga 2007/66/EÜ, artikli 1 lõiget 3 tuleb tõlgendada nii, et sellega on vastuolus, kui pakkuja, kes on riigihankemenetlusest välja jäetud hankija lõpliku otsusega, võib vaidlustada selles menetluses tehtud pakkumuse edukaks tunnistamise otsuse. Selles osas ei oma mingit tähtsust see, et välja jäetud pakkuja väidab, et kui hankija otsustab selle otsuse tühistamise tagajärjel korraldada hankemenetluse uuesti, võidakse hankeleping sõlmida temaga.

(1) Saabumise kuupäev: 16.12.2021
Euroopa Kohtu (kümnes koda) 9. veebruari 2022. aasta määrus (Varhoven kasatsionen sad eelotsusetaotlus – Bulgaaria) – „Konservinvest“ OOD versus„Bulkons Parvomay“ OOD

(Kohtuasi C-35/21) (1)

(Eelotsusetaotlus - Euroopa Kohtu kodukorra artikkel 99 - Põllumajandustoodete ja toidu kvaliteedikavad - Määrus (EL) nr 1151/2012 - Päritolunimetused ja geograafilised tähised - Artikkel 9 - Ajutine riigisisene kaitse - Põllumajanduslikku toiduainet tähistav geograafiline tähis, mis on registreeritud liikmesriigi õigusnormide alusel ja mida kaitstakse riigisisesel tasandil)

(2022/C 222/06)

Kohtumenetluse keel: bulgaaria

Eelotsusetaotluse esitanud kohus

Varhoven kasatsionen sad

Põhikohtuasja menetluse pooled

Kassatsioonkaebuse esitaja:„Konservinvest“ OOD

Vastustaja kassatsioonimenetluses:„Bulkons Parvomay“ OOD

Resolutsioon

Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta tuleb tõlgendada nii, et sellega on vastuolus liikmesriigi õigusnormid, mis näevad ette kõnealuse määruse kohaldamisalasse kuuluvate põllumajandustoodete ja toiduga seotud geograafiliste tähiste riigisisese registreerimise ning kaitse süsteemi, mida kohaldatakse üksnes sellistes nendest tähistest tulenevate õiguste rikkumisi käsitlevates vaidlustes, mille pooled on asjaomase liikmesriigi ettevõtjad, kes toodavad nimetatud liikmesriigi territooriumil tooteid, mille jaoks asjaomased tähised on selle määruse alusel registreeritud.

(1) ELT C 98, 22.3.2021.
C 222/5

ET

Euroopa Kohtu (kaheksas koda) 1. märtsi 2022. aasta määrus (Court of Appeali eelotsusetaotlus – Iirimaa) – kriminaalmenetlus K.M-i suhtes

(Kohtuasi C-493/21) (1)

(Eelotsusetaotlus - Euroopa Kohtu kodukorra artikkel 99 - Ühine kalanduspoliitika - Määrus (EÜ) nr 1224/2009 - Kontrollisüsteem ühise kalanduspoliitika eeskirjade järgimise tagamiseks - Artikkel 89 - Meetmed eeskirjade täitmise tagamiseks - Artikkel 90 - Kriminaalkaristused - Proportsionaalsuse põhimõte - 11. veebruari 2021. aasta kohtuotsuse K. M. (laeva kaptenile määratud karistused) (C-77/20, EU:C:2021:112) tõlgendamine)

(2022/C 222/07)

Kohtumenetluse keel: inglise

Eelotsusetaotluse esitanud kohus

Court of Appeal

Põhikohtuasja menetluse pooled

Hageja: K.M.

Menetluses osales: Director of Public Prosecutions

Resolutsioon

Nõukogu 20. novembri 2009. aasta määruse (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, artikleid 89 ja 90 tuleb lähtuvalt Euroopa Liidu põhiõiguste harta artikli 49 lõikes 3 tunnustatud proportsionaalsuse põhimõttest tõlgendada nii, et riigisisesed kohtud peavad 11. veebruari 2021. aasta kohtuotsuses K. M. (laeva kaptenile määratud karistused) (C-77/20, EU:C:2021:112) Euroopa Kohtu esitatud hindamiskriteeriume kohaldades hindama, kas puudutatud laeval leiduvate kogu saagi ja kõikide püügivahendite kohustuslik konfiskeerimine on toimepandud rikkumise, sh selle raskusega proportsionaalne, selleks et saavutada õiguspärane eesmärk, mida taotletakse nõukogu 30. märtsi 1998. aasta määruse (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu (muudetud Euroopa Parlamendi ja nõukogu 13. märtsi 2013. aasta määrusega (EL) nr 227/2013) artikli 32 lõikes 1 ette nähtud sortimisseadmete keeluga, ning olenevalt olukorrast analüüsima vajadust kohandada, varieerida või leevendada saagi ja püügivahendite konfiskeerimise otsuse ulatust.

(1) ELT C 401, 4.10.2021.
C 222/4

ET

Euroopa Kohtu (kümnes koda) 31. jaanuari 2022. aasta määrus (Sąd Okręgowy w Łodzi eelotsusetaotlus – Poola) – TM versus EJ

(Kohtuasi C-28/21) (1)

(Eelotsusetaotlus - Euroopa Kohtu kodukorra artikkel 99 - Mootorsõidukite kasutamise tsiviilvastutuskindlustus - Direktiiv 2009/103/EÜ - Artikkel 3 - Varakahju katmise kohustus - Ulatus - Liikmesriigi õigusnormid, mis kohustavad katma õnnetusse sattunud sõiduki pukseerimiskuludest üksnes selle osa, mis kanti selle liikmesriigi territooriumil, ja parkimiskuludest üksnes selle osa, mille tingis kriminaaluurimine või mõni muu põhjus)

(2022/C 222/05)

Kohtumenetluse keel: poola

Eelotsusetaotluse esitanud kohus

Sąd Okręgowy w Łodzi

Põhikohtuasja menetluse pooled

Hageja: TM

Kostja: EJ

Resolutsioon

Euroopa Parlamendi ja nõukogu 16. septembri 2009. aasta direktiivi 2009/103/EÜ mootorsõidukite kasutamise tsiviilvastutuskindlustuse ja sellise vastutuse kindlustamise kohustuse täitmise kohta artikli 3 esimest lõiku tuleb tõlgendada nii, et sellega ei ole vastuolus riigisisene õigusakt, mille kohaselt mootorsõidukite kasutamise tsiviilvastutuskindlustus ei kata sellist kahju, mis seisnes saamata jäänud tulus, tingimusel et seda kindlustuskaitse piirangut kohaldatakse nii, et kahjustatud isikut või kahjustatud sõiduki omanikku või valdajat ei koheldaks erinevalt nende elukoha liikmesriigi alusel.

(1) ELT C 182, 10.5.2021.
—

kui see asutus kriminaalmenetluse läbiviimiseks tehtud Euroopa vahistamismääruse raames tuvastab, et konkreetse juhtumi asjaoludel on põhjendatult alust arvata, et lähtudes eelkõige puudutatud isiku esitatud andmetest, mis on seotud tema isikliku olukorraga, kuriteo laadiga, mille tõttu tema suhtes menetlus toimub, ja faktilise kontekstiga, milles see Euroopa vahistamismäärus tehti, või lähtudes muudest asjaoludest, mis on olulised selle kohtukoosseisu sõltumatuse ja erapooletuse hindamisel, kes tõenäoliselt peab seda isikut puudutavat kriminaalasja lahendama, on sellel isikul tema üleandmise korral tegelik oht, et seda põhiõigust rikutakse.
Euroopa Kohtu (kuues koda) 18. mai 2022. aasta määrus (Tribunale ordinario di Vercelli eelotsusetaotlus – Itaalia) – UC versus Ministero dell’Istruzione

(Kohtuasi C-450/21) (1)

(Eelotsusetaotlus - Euroopa Kohtu kodukorra artikkel 99 - Sotsiaalpoliitika - Direktiiv 1999/70/EÜ - Euroopa Ametiühingute Konföderatsiooni (ETUC), Euroopa Tööandjate Föderatsiooni (UNICE) ja Euroopa Riigiosalusega Ettevõtete Keskuse (CEEP) sõlmitud raamkokkulepet tähtajalise töö kohta - Klausli 4 punkt 1 - Diskrimineerimiskeelu põhimõte - Mõiste „töötingimused“ - Hüvitis, mida antakse õpetajate täiendõppe toetamise ja nende kutseoskuste edendamise eesmärgil)

(2022/C 368/09)

Kohtumenetluse keel: itaalia

Eelotsusetaotluse esitanud kohus

Tribunale ordinario di Vercelli

Põhikohtuasja menetluse pooled

Hageja: UC

Kostja: Ministero dell’Istruzione

Resolutsioon

Nõukogu 28. juuni 1999. aasta direktiivi, 1999/70/EÜ, milles käsitletakse Euroopa Ametiühingute Konföderatsiooni (ETUC), Euroopa Tööandjate Föderatsiooni (UNICE) ja Euroopa Riigiosalusega Ettevõtete Keskuse (CEEP) sõlmitud raamkokkulepet tähtajalise töö kohta, lisas oleva 18. märtsi 1999. aastal sõlmitud raamkokkuleppe klausli 4 punkti 1 tuleb tõlgendada nii, et sellega on vastuolus liikmesriigi normid, millega on antud ainult haridusministeeriumi alla kuuluvatele alalistel ametikohtadel töötavatele õpetajatele, ent mitte sama ministeeriumi alla kuuluvatele tähtajalistel ametikohtadel töötavatele õpetajatele õigus saada 500 euro suurune rahaline eelis, mis antakse õpetajate täiendõppe ja kutseoskuste edendamise eesmärgil, elektroonilise kaardi kujul, mida saab kasutada kutsealaseks enesetäiendamiseks vajalike, mh digitaalsete, raamatute ja õpikute, väljaannete, ajakirjade ning riist- ja tarkvara ostuks, erialastele täiendkursustele ja kvalifikatsiooni andvatele kursustele registreerumiseks, bakalaureuse- või magistriõppesse astumiseks või spetsialiseerumiseks mõeldud kursustele või bakalaureuse ja magistritaset hõlmavale, magistriga võrdsustatud kraadi andvale õppekavale astumiseks või erialasesse doktoriõppesse või teadusmagistriõppesse astumiseks, teatris ja kinos käimiseks, muuseumi-, näituste-, kultuuriürituste ja etenduste külastamiseks ning muudeks hariva eesmärgiga tegevusteks ning IT-valdkonna teenuste ostmiseks, et täita kohustust tegeleda kutsetegevusega distantsilt.

(1) ELT C 422, 18.10.2021.
Euroopa Kohtu (üheksas koda) 2. mai 2022. aasta määrus (Obvodní soud pro Prahu 1 eelotsusetaotlus – Tšehhi Vabariik) – Správa železnic, státní organizace versus České dráhy a.s., PKP Cargo International a.s., PDV Railway a.s., KŽC Doprava, s.r.o. (C-221/21) ja České dráhy a.s. versus Univerzita Pardubice e.a. (C-222/21)

(Liidetud kohtuasjad C-221/21 ja C-222/21) (1)

(Eelotsusetaotlus - Euroopa Kohtu kodukorra artikli 53 lõige 2 - Raudteetransport - Direktiiv 2012/34/EL - Reguleeriva asutuse otsused - Artikli 56 lõige 10 - Kohtulik kontroll - Tsiviilkohtute pädevust reguleeriv riigisisene õigus - Õiguskaitsevahendid - Kooskõla direktiiviga 2012/34 - Eelotsusetaotluse ilmselge vastuvõetamatus)

(2022/C 368/06)

Kohtumenetluse keel: tšehhi

Eelotsusetaotluse esitanud kohus

Obvodní soud pro Prahu 1

Põhikohtuasja menetluse pooled

Hagejad: Správa železnic, státní organizace (C-221/21), České dráhy a.s. (C-222/21)

Kostjad: České dráhy a.s., PKP Cargo International a.s., PDV Railway a.s., KŽC Doprava s.r.o. (C-221/21), Univerzita Pardubice jt (C-222/21)

Resolutsioon

Obvodní soud pro Prahu 1 (Praha 1. piirkondlik kohus, Tšehhi Vabariik) 22. septembri 2020. aasta ja 1. oktoobri 2020. aasta otsustega esitatud eelotsusetaotlused on ilmselgelt vastuvõetamatud.

(1) ELT C 242, 21.6.2021.
Euroopa Kohtu (seitsmes koda) 2. mai 2022. aasta määrus (Curtea de Apel Alba Iulia eelotsusetaotlus – Rumeenia) – S.H. versus Administraţia Judeţeană a Finanţelor Publice Sibiu, Direcţia Generală Regională a Finanţelor Publice Braşov

(Kohtuasi C-627/21) (1)

(Eelotsusetaoltus - Euroopa Kohtu kodukorra artikkel 99 - Maksualaste õigusaktide ühtlustamine - Ühine käibemaksusüsteem - Direktiiv 2006/112/EÜ - Sisendkäibemaksu mahaarvamine, mis tasuti seoses kinnisasja soetamise, ehitamise või ümberehitamisega - Maksukohustuslase kustutamine käibemaksukohustuslaste registrist maksuhalduri omal algatusel - Esialgse mahaarvamise korrigeerimine - Vastus eelotsuse küsimusele, mille saab selgelt tuletada kohtupraktikast)

(2022/C 368/14)

Kohtumenetluse keel: rumeenia

Eelotsusetaotluse esitanud kohus

Curtea de Apel Alba Iulia

Põhikohtuasja menetluse pooled

Hageja: S.H.

Kostjad: Administraţia Judeţeană a Finanţelor Publice Sibiu, Direcţia Generală Regională a Finanţelor Publice Braşov

Resolutsioon

Nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, artikleid 16, 184, 186–188 ja 192 tuleb tõlgendada nii, et nendega on vastuolus liikmesriigi õigusnormid ja haldustava, mis kohustavad maksukohustuslast – kes on käibemaksukohustuslaste registrist kindlaks perioodiks kustutatud, kuna kuuel järjestikusel kuul esitatud käibedeklaratsioonides ei ole esitatud käibemaksuga maksustatavaid tehinguid – korrigeerima sisendkäibemaksu mahaarvamist, mis tehti seoses kapitalikaupade soetamisega, ilma et see maksukohustuslane saaks tõendada, et mahaarvamise sisulised tingimused on täidetud, sest esineb ümberlükkamatu eeldus, et maksukohustuslane kasutas neid kaupu muuks otstarbeks kui majandustegevuseks.

(1) ELT C 191, 10.5.2022.
Euroopa Kohtu (seitsmes koda) 7. aprilli 2022. aasta määrus (Efeteio Athinon eelotsusetaotlus – Kreeka) – VP, CX, RG, TR jt versus Elliniko Dimosio

(Kohtuasi C-133/21) (1)

(Eelotsusetaotlus - Sotsiaalpoliitika - Direktiiv 1999/70/EÜ - Euroopa Ametiühingute Konföderatsiooni (ETUC), Euroopa Tööandjate Föderatsiooni (UNICE) ja Euroopa Riigiosalusega Ettevõtete Keskuse (CEEP) sõlmitud raamkokkulepe - Artikkel 4 - Diskrimineerimiskeelu põhimõte - Järjestikused tähtajalised töölepingud avalikus sektoris - Riigisisesed õigusnormid, mis kehtestavad erineva kohtlemise töötasu valdkonnas töötajatele, kes töötavad tähtajalise tööjõu rendilepingu alusel ning tähtajatu töölepingu alusel - Põhjenduste puudumine - Mõiste „objektiivsed põhjused“)

(2022/C 359/17)

Kohtumenetluse keel: kreeka

Eelotsusetaotluse esitanud kohus

Efeteio Athinon

Põhikohtuasja menetluse pooled

Hagejad: VP, CX, RG, TR jt

Kostja: Elliniko Dimosio

Resolutsioon

18. märtsil 1999. sõlmitud raamkokkulepe tähtajaliste töölepingute kohta – mis on esitatud nõukogu 28. juuni 1999. aasta direktiivi 1999/70/EÜ, milles käsitletakse Euroopa Ametiühingute Konföderatsiooni (ETUC), Euroopa Tööandjate Föderatsiooni (UNICE) ja Euroopa Riigiosalusega Ettevõtete Keskuse (CEEP) sõlmitud raamkokkulepet tähtajalise töö kohta, lisas –, artikli 4 punkti 1 tuleb tõlgendada nii et sellega on vastuolus riigisisesed õigusnormid, mille alusel tähtajalise lepinguga töötajal, kelle leping on määratletud tööjõu rendilepinguna, ei ole õigust saada võrdväärset töötasu alatise töötaja omaga põhjusel, et ta tegi oma tööd tähtajalise lepingu alusel, teades, et leping oli mõeldud tööandja püsivate ja kestvate vajaduste rahuldamiseks.

(1) ELT C 206, 31.5.2021.
Euroopa Kohtu (kümnes koda) 24. juuni 2022. aasta määrus (Wojewódzki Sąd Administracyjny w Krakowie eelotsusetaotlus – Poola) – Rzecznik Praw Obywatelskich

(Kohtuasi C-2/21) (1)

(Eelotsusetaotlus - Euroopa Kohtu kodukorra artikkel 99 - Liidu kodakondsus - ELTL artiklid 20 ja 21 - Õigus vabalt liikuda ja elada liikmesriikide territooriumil - Sünnitõend, mille on välja andnud lapse sünniliikmesriik ning mille kohaselt on lapsel kaks ema - Neist kahest ühe ema päritoluliikmesriigi keeldumine sünnitõendi registreerimisest riiklikus rahvastikuregistris - Sünnitõendi registreerimine kui isikut tõendava dokumendi väljaandmise tingimus - Päritoluliikmesriigi riigisisesed õigusnormid, mille kohaselt ei tunnustata samast soost isikute vanemlust)

(2022/C 326/02)

Kohtumenetluse keel: poola

Eelotsusetaotluse esitanud kohus

Wojewódzki Sąd Administracyjny w Krakowie

Põhikohtuasja menetluse pooled

Kaebaja: Rzecznik Praw Obywatelskich

Menetluses osalesid: K. S., S. V. D., Prokurator Prokuratury Okręgowej w Krakowie M. C., Prokuratura Krajowa, Kierownik Urzędu Stanu Cywilnego w Krakowie

Resolutsioon

ELTL artikleid 20 ja 21 koostoimes Euroopa Liidu põhiõiguste harta artiklitega 7 ja 24 ning Euroopa Parlamendi ja nõukogu 29. aprilli 2004. aasta direktiivi 2004/38/EÜ, mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega muudetakse määrust (EMÜ) nr 1612/68 ja tunnistatakse kehtetuks direktiivid 64/221/EMÜ, 68/360/EMÜ, 72/194/EMÜ, 73/148/EMÜ, 75/34/EMÜ, 75/35/EMÜ, 90/364/EMÜ, 90/365/EMÜ ja 93/96/EMÜ, artikli 4 lõikega 3 tuleb tõlgendada nii, et kui tegemist on alaealise lapsega, kes on liidu kodanik ja kelle sünnitõendisse, mille on välja andnud liikmesriigi pädevad asutused, on vanematena kantud kaks samasoolist isikut, siis on liikmesriik, mille kodanik see laps on, kohustatud esiteks andma talle välja isikutunnistuse või passi, nõudmata enne seda lapse sünnitõendi registreerimist riiklikus rahvastikuregistris, ning teiseks, nagu kõik muud liikmesriigid, tunnustama teise liikmesriigi väljaantud dokumenti, mis võimaldab sellel lapsel ilma piiranguteta kasutada koos kummagi vanemaga õigust vabalt liikuda ja elada liikmesriikide territooriumil.

(1) Saabumise kuupäev: 4.1.2021.
C 303/9

ET

Euroopa Kohtu (üheksas koda) 28. juuni 2022. aasta määrus (Supremo Tribunal Administrativo eelotsusetaotlus – Portugal) – OF versus Instituto de Financiamento da Agricultura e Pescas IP (IFAP)

(Kohtuasi C-728/21) (1)

(Eelotsusetaotlus - Euroopa Kohtu kodukorra artikkel 99 - Määrus (EÜ, Euratom) nr 2988/95 - Liidu finantshuvide kaitse - Liidu õiguse eeskirjade eiramine - Menetlused - Aegumistähtaeg - Katkemine - Juurdluse või kohtumenetluse algatamine - Mõiste - Protokoll, milles tuvastatakse eeskirjade eiramine)

(2022/C 303/11)

Kohtumenetluse keel: portugali

Eelotsusetaotluse esitanud kohus

Supremo Tribunal Administrativo

Põhikohtuasja pooled

Kassaator: OF

Vastustaja: Instituto de Financiamento da Agricultura e Pescas IP (IFAP)

Resolutsioon

Nõukogu 18. detsembri 1995. aasta määruse (EÜ, Euratom) nr 2988/95 Euroopa ühenduste finantshuvide kaitse kohta artikli 3 lõike 1 kolmandat lõiku tuleb tõlgendada nii, et kohapealse kontrolli protokolli, milles on ainult tuvastatud eeskirjade eiramine, kuid ei ole märgitud kavatsust algatada eeskirjade eiramise suhtes juurdlus või kohtumenetlus, võib siiski pidada „juurdluseks või kohtumenetluse algatamiseks“ selle sätte tähenduses, mis katkestab artikli 3 lõike 1 esimeses lõigus sätestatud aegumistähtaja, kui see piiritleb piisavalt täpselt toimingud, mille puhul esineb eeskirjade rikkumise kahtlus.

(1) Saabumise kuupäev: 30.11.2021.
Euroopa Kohtu (kuues koda) 15. detsembri 2022. aasta määrus (Consiglio di Stato eelotsusetaotlus – Itaalia) – Centro Petroli Roma Srl versus Agenzia delle Dogane e dei Monopoli

(Kohtuasi C-597/21) (1)

(Eelotsusetaotlus - Euroopa Kohtu kodukorra artiklid 53 ja 99 - ELTL artikkel 267 - Liikmesriikide viimase astme kohtute eelotsusetaotluse esitamise kohustuse ulatus - Erandid sellest kohustusest - Kriteeriumid - Olukorrad, milles liidu õiguse õige tõlgendamine on niivõrd ilmne, et ei jäta ruumi mingile mõistlikule kahtlusele - Tingimus, et viimase astmena kohtuasja lahendav liikmesriigi kohus oleks veendunud, et ka liikmesriikide teised viimase astme kohtud ja Euroopa Kohus peavad seda lahendust ilmselgeks)

(2023/C 35/22)

Kohtumenetluse keel: itaalia

Eelotsusetaotluse esitanud kohus

Consiglio di Stato

Põhikohtuasja menetluse pooled

Hageja: Centro Petroli Roma Srl

Kostja: Agenzia delle Dogane e dei Monopoli

Resolutsioon

ELTL artiklit 267 tuleb tõlgendada nii, et liikmesriigi kohus, kelle lahendite peale ei saa riigisisese õiguse järgi edasi kaevata, võib jätta Euroopa Kohtule liidu õiguse tõlgendamise küsimuse esitamata ja lahendada selle omal vastutusel, kui liidu õiguse õige tõlgendus on niivõrd ilmne, et ei jää ruumi mingile mõistlikule kahtlusele. Niisuguse ilmse lahenduse olemasolu tuleb hinnata lähtuvalt liidu õigusele omastest joontest, selle tõlgendamise eriomastest raskustest ja kohtupraktika lahknevuste riskist Euroopa Liidu sees.

See liikmesriigi kohus ei ole kohustatud üksikasjalikult tõendama, et liikmesriikide teised viimase astme kohtud ja Euroopa Kohus otsustaksid samasuguse tõlgenduse kasuks, ent ta peab olema neid aspekte arvesse võtva hindamise tulemusel veendunud, et ka liikmesriikide teised viimase astme kohtud ja Euroopa Kohus peavad seda lahendust ilmselgeks.

(1) Saabumise kuupäev: 27.9.2021.